b'\n_START_ARTICLE_\nHenryk Siemiradzki\n_START_PARAGRAPH_\nHenrikas Semiradskis (lenk. Henryk Siemiradzki, 1843\xe2\x80\x931902 m.) \xe2\x80\x93 XIX a. lenk\xc5\xb3 tapytojas, akademistas. Geriausiai \xc5\xbeinomas istorinio \xc5\xbeanro paveikslais.\n_START_SECTION_\nBiografija\n_START_PARAGRAPH_\nHenrikas Hektoras Semiradskis gim\xc4\x97 1843 m. spalio 24 d. \xc5\xa1eimos sodyboje prie Charkovo, tuometin\xc4\x97je Rusijos imperijoje. Semiradski\xc5\xb3 gimin\xc4\x97 nuo seno gyveno LDK \xc5\xbeem\xc4\x97se. Henriko t\xc4\x97vas buvo karininkas ir tarnavo Rusijos imperijos kariuomen\xc4\x97je, ta\xc4\x8diau nacionalistin\xc4\x97s nuotaikos tarp Ukrainos lenk\xc5\xb3 buvo stiprios ir Henrikas Semiradskis save laik\xc4\x97 lenku, nors Rusijos kritikai, jam i\xc5\xa1gars\xc4\x97jus, bandydavo priskirti j\xc4\xaf Rusijos tapytojams. 1864 m. H. Semiradskis baig\xc4\x97 Charkovo universitet\xc4\x85, \xc4\xafgijo moksl\xc5\xb3 kandidato laipsn\xc4\xaf gamtos moksl\xc5\xb3 disciplinoje. Tais pa\xc4\x8diais metais jis prad\xc4\x97jo mokytis Sankt Peterburgo dail\xc4\x97s akademijoje, 1866 m. buvo priimtas \xc4\xaf pilnateisius studentus. Dailininkas parod\xc4\x97 talent\xc4\x85, studij\xc5\xb3 metu buvo apdovanotas dviem aukso ir penkiais sidabro medaliais, j\xc4\xaf r\xc4\x97m\xc4\x97 rektorius Fiodoras Brunis. 1871 m. baig\xc4\x99s akademij\xc4\x85 aukso medaliu H. Semiradskis laim\xc4\x97jo \xc5\xa1e\xc5\xa1eri\xc5\xb3 met\xc5\xb3 param\xc4\x85 studijoms u\xc5\xbesienyje. Jis i\xc5\xa1vyko \xc4\xaf Vokietij\xc4\x85, pagars\xc4\x97jo Miunchene sukurtu paveikslu \xe2\x80\x9eRomie\xc4\x8di\xc5\xb3 orgija\xe2\x80\x9c. Po to keliavo \xc4\xaf Italij\xc4\x85, 1872 m. atvyko \xc4\xaf Rom\xc4\x85 ir pasiliko joje iki gyvenimo pabaigos. Pasak jo dukters, \xe2\x80\x9e...jis pamat\xc4\x97 Rom\xc4\x85 ir visa kita jam nustojo egzistuoti\xe2\x80\x9c._NEWLINE_Romoje H. Semiradskis prad\xc4\x97jo gars\xc4\x97ti istoriniais paveikslais i\xc5\xa1 Sen. Romos ir krik\xc5\xa1\xc4\x8dionyb\xc4\x97s istorijos. J\xc4\xaf kelis kartus studijoje aplank\xc4\x97 Italijos karalien\xc4\x97, lank\xc4\x97si Rusijos caro brolis Paulius. I\xc5\xa1 jo istorini\xc5\xb3 paveiksl\xc5\xb3 \xc4\xafkv\xc4\x97pimo s\xc4\x97m\xc4\x97si Henrikas Senkevi\xc4\x8dius, kai ra\xc5\xa1\xc4\x97 roman\xc4\x85 \xe2\x80\x9eQuo vadis?\xe2\x80\x9c. 1873 m. Sankt Peterburgo akademija jam suteik\xc4\x97 akademiko vard\xc4\x85, 1877 m. \xe2\x88\x92 profesoriaus u\xc5\xbe paveiksl\xc4\x85 \xe2\x80\x9eNerono fakelai\xe2\x80\x9c. H. Semiradskis tapo Berlyno, Stokholmo (1879), Romos \xc5\xa0v. Luko (1880) ir Pary\xc5\xbeiaus (1889) dail\xc4\x97s akademij\xc5\xb3 nariu. 1876 m. jam suteiktas Italijos kar\xc5\xabnos ordinas. 1878 m. u\xc5\xbe paveiksl\xc4\x85 \xe2\x80\x9eVaza ar moteris\xe2\x80\x9c jis buvo apdovanotas aukso medaliu pasaulin\xc4\x97je parodoje Pary\xc5\xbeiuje, bei jam suteiktas Pranc\xc5\xabzijos Garb\xc4\x97s legiono ordinas. 1898 m. H. Semiradskis apdovanotas Italijos karaliaus \xc5\xa0v. Maurikijo ir Lozoriaus ordinu. Dailininkas pla\xc4\x8diai eksponavo po Europ\xc4\x85, lank\xc4\x97si Lenkijoje. Henrikas Semiradskis mir\xc4\x97 1902 m. rugpj\xc5\xab\xc4\x8dio 23 d. Strza\xc5\x82k\xc3\xb3w kaimelyje, netoli Lodz\xc4\x97s Lenkijoje. I\xc5\xa1 prad\xc5\xbei\xc5\xb3 jo palaikai buvo palaidoti Var\xc5\xa1uvoje, v\xc4\x97liau perkelti \xc4\xaf Ska\xc5\x82ka ba\xc5\xbeny\xc4\x8di\xc4\x85 Krokuvoje \xc5\xa1alia kit\xc5\xb3 \xc5\xbeymi\xc5\xb3 Lenkijos kult\xc5\xabros veik\xc4\x97j\xc5\xb3 kap\xc5\xb3.'